b'\n_START_ARTICLE_\nRagan\xc5\xb3 k\xc5\xabjis\n_START_PARAGRAPH_\nRagan\xc5\xb3 k\xc5\xabjis (lot. Malleus Maleficarum) yra vienas svarbiausi\xc5\xb3 \xc5\xbeinom\xc5\xb3 dokument\xc5\xb3, kuriame skatinamas ragan\xc5\xb3 persekiojimas, \xc5\xbeinomiausias demonologijos veikalas. \xc5\xa0i knyga yra i\xc5\xa1samus inkvizitoriaus vadov\xc4\x97lis, pirm\xc4\x85kart i\xc5\xa1spausdintas 1487 metais, v\xc4\x97liau laikotarpiu iki 1520 m. buvo i\xc5\xa1leista ne ma\xc5\xbeiau kaip 13 kart\xc5\xb3 ir 1574\xe2\x80\x931669 m. laikotarpiu \xe2\x80\x93 ne ma\xc5\xbeiau kaip 16 leidim\xc5\xb3 (ankstesn\xc4\x97s publikacijos daugsyk buvo leid\xc5\xbeiamos be vietos ir datos nuorod\xc5\xb3)._NEWLINE_\xe2\x80\x9eRagan\xc5\xb3 k\xc5\xabjis\xe2\x80\x9c skatino inkvizicijos isterij\xc4\x85 ir daug prisid\xc4\x97jo prie daugiau kaip 200 met\xc5\xb3 trukusi\xc5\xb3 ragan\xc5\xb3 persekiojim\xc5\xb3.\n_START_SECTION_\nIstorija\n_START_PARAGRAPH_\n"Ragan\xc5\xb3 k\xc5\xabj\xc4\xaf" para\xc5\xa1\xc4\x97 du dominikon\xc5\xb3 vienuoliai-inkvizitoriai: Kelno universiteto dekanas ir prioras Hainrichas Krameris (Heinrich Kramer, lotynizuota pavard\xc4\x97 Institoris, ~1430-1505) ir Jakobas \xc5\xa0prengeris (Jacob Sprenger, 1436-1495)._NEWLINE_Para\xc5\xa1yti \xe2\x80\x9eRagan\xc5\xb3 k\xc5\xabj\xc4\xaf\xe2\x80\x9c paskatino 1484 m. i\xc5\xa1leista popie\xc5\xbeiaus Inocento VIII bul\xc4\x97 Summis desiderantes, nukreipta prie\xc5\xa1 kovos su raganavimu opozicij\xc4\x85.  Autoriai 1487 m gegu\xc5\xbe\xc4\x97s 9 d. pristat\xc4\x97 knyg\xc4\x85 Kelno universiteto Teologijos fakultete, tik\xc4\x97damiesi paramos ir pritarimo, ta\xc4\x8diau universitetas knyg\xc4\x85 atmet\xc4\x97 kaip neeti\xc5\xa1k\xc4\x85. Nepaisant to, \xc4\xaf knyg\xc4\x85 vis viena buvo \xc4\xaftrauktas Kelno universiteto \xe2\x80\x9eaprobuojantis ra\xc5\xa1tas\xe2\x80\x9c, kuris, kaip dabar neretai manoma, yra suklastotas._NEWLINE_1490 metais pati Inkvizicija pasmerk\xc4\x97 \xc5\xa1i\xc4\x85 knyg\xc4\x85, paskelbdama j\xc4\x85 ereti\xc5\xa1ka ir draud\xc5\xbeiama. H. Krameris tapo inkvizijos auka. Ta\xc4\x8diau po to knyga dar ilgai buvo spausdinama ir skaitoma. Ja r\xc4\x97m\xc4\x97si ne tik Romos katalikai, bet ir protestantai.\n_START_SECTION_\nTurinys\n_START_PARAGRAPH_\nOriginalios med\xc5\xbeiagos knygoje palyginus nedaug; ji pirmiausia yra sukauptas ir apibendrintas to meto nuostat\xc5\xb3 ir praktik\xc5\xb3 rinkinys; daug med\xc5\xbeiagos paimta i\xc5\xa1 dominikon\xc5\xb3 prioro Niderio veikal\xc5\xb3 \xe2\x80\x9eFormicarium\xe2\x80\x9c (1435) ir \xe2\x80\x9ePraeceplorium\xe2\x80\x9c._NEWLINE_\xe2\x80\x9eRagan\xc5\xb3 k\xc5\xabjis\xe2\x80\x9c susideda i\xc5\xa1 trij\xc5\xb3 dali\xc5\xb3. Pirmoji dalis skirta atkreipti vald\xc5\xbeios d\xc4\x97mes\xc4\xaf \xc4\xaf ragan\xc5\xb3 darom\xc4\x85 \xc5\xbeal\xc4\x85, \xc4\xaf tai, kad jos \xc5\xa0\xc4\x97tonui aukoja nekrik\xc5\xa1tytus vaikus bei k\xc5\xabni\xc5\xa1kai santykiauja su inkubais ir sukubais. \xc4\x8cia ai\xc5\xa1kinama, kod\xc4\x97l moterys, b\xc5\xabdamos silpnesn\xc4\x97s prigimties, da\xc5\xbeniau pasuka raganavimo keliu (vyrai sudar\xc4\x97 tik penktadal\xc4\xaf ragan\xc5\xb3 proces\xc5\xb3 auk\xc5\xb3)._NEWLINE_Antroji dalis smulkiai apra\xc5\xa1o \xc4\xafvairius raganavimo burtus bei apeigas (sutartis su \xc5\xa0\xc4\x97tonu, pasivertimai, derliaus ir galvij\xc5\xb3 naikinimas ir t. t.) ir si\xc5\xablo \xc4\xafvairius saugojimosi b\xc5\xabdus._NEWLINE_Tre\xc4\x8dioji dalis (manoma, kad jos autorius yra H. Krameris) apra\xc5\xa1o ragan\xc5\xb3 proces\xc5\xb3 organizavim\xc4\x85, civilini\xc5\xb3 ir inkvizicijos teism\xc5\xb3 jurisdikcij\xc4\x85 ragan\xc5\xb3 teism\xc5\xb3 klausimais. Daug vietos skirta ragan\xc5\xb3 aptikimo, raganavimo \xc4\xafrodymo, liudytoj\xc5\xb3 apklausos metodikai (pavyzd\xc5\xbeiui, nurodoma kad kaltinamoji (kaltinamasis) neturi \xc5\xbeinoti liudytojo vardo).'